נןשא" עיון בברכות השחר

מחבר: יעקב חזן

כיתות: על יסודי

# 🙢 ברכות השחר 🙠

כתוב במסכת ברכות (ס:) שכאשר אדם מתעורר משנתו יאמר "אלהי נשמה שנתת בי... ברוך אתה ה' המחזיר נשמות לפגרים מתים", כשישמע קול תרנגול יברך "ברוך אשר נתן לשכווי[[1]](#footnote-1) בינה"... כאשר יפתח את עיניו יברך "ברוך פוקח עורים", כאשר יקום יברך "ברוך מתיר אסורים", כאשר ילבש יברך "ברוך מלביש ערומים", כאשר יזדקף יברך "ברוך זוקף כפופים"...וכו'.

כתב **הטור** (בסוף סימן מו) שכל הברכות שהן על סדר העולם והנהגתו כגון אלהי נשמה, "הנותן לשכווי", "רוקע הארץ על המים" ו"המכין מצעדי גבר" אין לחסר מהם אפילו לא שמע קול תרנגול או לא הלך על הארץ, אבל אותם שהם על הנאותיו לא יברך אם לא נהנה כגון ששוכב על מיטתו ואינו לובש ולא אוזר ולא עוטף אין לו לברך "מלביש ערומים" וכו'. **וכך כתב הרמב"ם** (בפ"ז מהלכות תפילה) וז"ל נהגו העם ברוב עירנו לברך ברכות אלו זו אחר זו בבית הכנסת בין התחייבו בהם בין לא התחייבו וטעות הוא ואין ראוי לעשות כן ולא יברך.

**התוס'** (בברכות ס: ד"ה כי שמע) חולק ואומר שאע"פ שלא שמע קול התרנגול יכול לברך "הנותן לשכווי בינה", שאינה אלא הודאה למקום שהתרנגול מבחין באור והאדם נהנה מהאור. **וכך הנהיגו רב נטרונאי ורב עמרם ושאר הגאונים** לברך את כל ברכות השחר אפילו לא עשה המעשה (לבש או שמע תרנגול), שלא על עצמו הוא מברך אלא על כל העולם מברך את השם שעשה כל הטובות והחסדים האלו תמיד לכל. וכ"כ **הר"ן** שאפילו לא שמע שכווי מברך עליו וכן בכולן ומנהגן של ישראל הוא וכ"כ הרמב"ן.

**הבית יוסף** בסוף דבריו כתב שכיוון שישנה מחלוקת האם לברך ברכות השחר כאשר לא שמע תרנגול או לא לבש וכו', לכן אין לברך ברכה אא"כ נתחייב בה ונ"ל שטוב לאומרה בלא הזכרת השם. וכך כתב גם **בשו"ע** שם בסעיף א' "כשישמע קול תרנגול יברך וכו**'",** ובסעיף ח' "כל הברכות האלו אם לא נתחייב באחת מהן כגון שלא שמע קול תרנגול או שלא הלך או לא לבש או לא חגר, אומר אותה ברכה בלא הזכרת השם". **דרכי משה** חלק עליו וכתב שאל ישנה אדם מן המנהג (שיברך גם שלא שמע).

**ילקוט יוסף** (בח"א שם בס' ג') חולק על השו"ע ואומר שיש לברך כל ברכות השחר אפילו באופן שלא נתחייב בהן כלל, כגון שלא שמע קול תרנגול, שהברכות הן על מנהגו של עולם. ואע"פ שאין זו דעתו של מרן השו"ע, מ"מ הואיל ופשט המנהג לברך, ולא אומרים ספק ברכות להקל כאשר יש מנהג לברך. ומה גם שכן סברת רבותינו המקובלים.

**היכן יברך את ברכות השחר**

**הטור** כתב בסימן מ"ו שמהגמרא עולה כי צריך לברך כל ברכה רק בזמנה (כאשר שומע קול תרנגול או פוקח עיניו), אבל בגלל שאין הידיים נקיות כאשר האדם מתעורר משנתו, לכן תקנו לברך את ברכות השחר בבית הכנסת, טעם נוסף מפני שרבים מעמי הארץ אינם יודעים את הברכות לכן סידרום לאומרם בבית הכנסת על סדור העולם והנהגתו. וכך כתב השו"ע בסעיף ב'.

**הרי ידוע הכלל של מברך עובר לעשייתן,** הרא"ש שואל מדוע אנחנו מברכים לדוגמא על "פוקח עורים" בבית הכנסת ופקחנו את עינינו כבר בבית כאשר קמנו? התשובה היא שהכלל נכון רק בברכות המצוות שאומר בהם "וציוונו" צריך לברך את ה' תחילה על מה שציוונו ורק לאחר מכן לקיים את המצווה, אבל בברכות של שבח והודאה כגון ברכות השחר יכול לברך אח"כ ולא בסמוך לשבח.

הר"ן שואל שהרי כאשר שמע קול רעם צריך לברך עליו (ברכת השבח- "כוחו וגבורתו מלא עולם") רק בתוך כדי דיבור של ראיה ושמיעה?! הר"ן מתרץ שיש לומר שסדר ברכות השחר הם ברכות השבח על מנהגו של עולם[[2]](#footnote-2) ואפילו לא שמע שכווי מברך עליו וכן בכולן.

**כל ברכות השחר פותחות ב"ברוך"** והרי יש לנו כלל שברכה הסמוכה לחברתה אינה פותחת בברוך? התוס' (בברכות מו:) מסביר שבהתחלה תקנו את ברכות השחר לברכן סמוכות זו לזו (כאשר שמע קול תרנגול אומר וכו') ולכן כולם פותחות בברוך, וגם לאחר מכן שתקנו לברך את ברכות השחר בבית הכנסת השאירו אותם לפי התקנה הראשונה שכולם פותחות ב"ברוך". טעם נוסף מפני שהברכות הינן קצרות כמו ברכת הפירות שפותחות בברוך.

**המעביר שינה מעיני** בגמרא כתוב שכאשר ירחץ פניו יברך "המעביר שינה מעיני ותנומה מעפעפי ויהי רצון מלפניך וכו' וחותם ברוך גומל חסדים טובים לעמו ישראל. התוס' (ברכות מו:) מקשה שהרי יש כלל שחתימת הברכה צריכה להיות מעין (דומה) הפתיחה, ולכן מה הקשר בין "מעביר חבלי שינה" ל"גומל חסדים טובים"? יש לומר בסוף הפתיחה של הברכה אומר "ותנני היום ובכל יום ויום לחן ולחסד ולרחמים...ותגמלני חסדים טובים", והיינו גמילות חסדים שהקב"ה מעביר שינה מן האדם ומחדש כוחו. וכך כתב הכלבו שהברכה פותחת בברוך ומסיימת בברוך ועניינה הודאה לש"י על המנוח והמרגוע שנתן לאדם מעמלו ויגיעו ע"י השינה ועל התועלת שהועילו בשינה לעכל מאכלו והיא ברכה עם מטבע ארוך.

**"עוטר ישראל בתפארה" ו"אוזר ישראל בגבורה" –** מדוע רק שתי ברכות הללו מוזכר בהם "ישראל" ולא בשאר ברכות השחר? בכל שאר הברכות לא מוזכר בהם "ישראל" מכיוון שבהם כל אומות העולם שווים בהם בהנאתם, אבל שתי הברכות הנ"ל נתקנו רק לישראל, מפני ש"אוזר ישראל" נתקן על האבנט (חגורה) משום צניעות שליבו לא יראה את הערווה (בזמנם היו הולכים עם גלימה ארוכה ללא לבנים) ו"עוטר" נתקן על כיסוי הראש משום יראת שמים (משנה ברורה בסק"ט).

**אלהי נשמה** מדוע הברכה אינה פותחת בברוך? מכיוון שהיא סמוכה לברכת אשר יצר, וברכה שסמוכה לחברתה אינה פותחת בברוך, ולפיכך לא יפסיק בין ברכת "אשר יצר" ל"אלהי נשמה" (הרא"ש בתשובה בכלל ד' סימן א') וי"א שאין צריך לומר אותה אחרי ברכת אשר יצר, והסיבה שאינה פותחת בברוך מפני שהיא ברכת ההודאה כמו ברכת הגשמים (מודים אנחנו לך על כל טיפה) שאינה פותחת בברוך. וכדעה האחרונה מסתבר מהגמרא שכתבה שכאשר מתעורר משנתו יאמר "אלהי נשמה" (לפני "אשר יצר") ואחר כך כאשר ירחץ ידיו יברך "על נטילת ידיים" וכן סידרם הרמב"ם. השו"ע (סי' ו' סעיף ג') הקדים את ברכת "אשר יצר" ל"אלהי נשמה" . וכך כתב המשנה ברורה בס"ק י"ב כתב שמ"מ יש לעשות על הצד היותר טוב להסמיך "אלהי נשמה" לברכת "אשר יצר".

**שלא עשני גר** - כתב אבודרהם בשם הרמ"ה שברכת ש"לא עשני גוי" ו"שלא עשני עבד" הינם על תחילת בריאתו של האדם המברך, ולכן גר לא יכול לברך שלא עשני גוי (כל שלא הייתה הורתו ולדתו בקדושה) אבל שבוי שהשתחרר יכול לברך שלא עשני עבד שלא תקנו ברכה זו מפני העבדות עצמה אלא מפני שאין העבד חייב במצוות כישראל ואינו ראוי לבוא בקהל. הרמ"א כתב שגר יכול לברך "שעשני גר" ומביא ראיה מ"ואת הנפש אשר עשו בחרן" שיש עשייה גם אחרי הלידה. השל"ה והב"ח חולקין מכיוון שהוא בחר להיות גר ולא שייך לומר "שעשני" ולכן יברך רק על שלא עשני עבד ושלא עשני אשה (בית יוסף ס' מ"ו).

הב"ח מקשה מדוע לא מברכים "שעשני ישראל" (בצורה חיובי) כמו שאר הברכות שמברכים על הטובה (פוקח עוורים וכו') ומתרצים משום שנוח לאדם שלא נברא משנברא, ולכן אומרים הלוואי שלא עשני, ועכשיו שעשני, אני מברך שלא עשני גוי או עבד, ולי נראה שאם היה מברך שעשני ישראל אזי הוא לא היה יכול לברך שעשני בן חורין או שעשני איש כי הכול בכלל שעשני ישראל .

**הנותן ליעף כח** - נתקנה על שאדם מפקיד נשמתו בערב ביד הקב"ה עייפה מעבודה קשה כל היום ומחזירה לו בבוקר שקטה ושלוה וע"פ המדרש חדשים לבקרים רבה אמונתך. אדם בשר ודם מפקיד פיקדון ביד חברו, וחברו מחזירו לו בלוי ומקולקל, אבל אדם מפקיד בכל ערב נשמתו ביד הקב"ה והיא עייפה, מחזירה לו חדשה ורגועה. אע"פ שדעת מרן בשו"ע בס' ו' שאין לברך ברכת "הנותן ליעף כח", מ"מ פשט המנהג בכל תפוצות ישראל לברך ברכה זו בשם ומלכות, וכן דעת האר"י ז"ל ורבותינו המקובלים, ואין לחוש בזה לאיסור ברכה לבטלה, וכלל הוא בידינו שבמקום שיש מנהג לברך אין אומרים ספק ברכות להקל (ראה תרומת הדשן ס' לד) וכנ"ל בשאר ברכות השחר שמנהגינו לברך כל ברכות השחר אפילו באופן שלא נתחייב בהם כלל (ס' ז').

הערות\הארות למייל jacovha5@gmail.com

1. הלב נקרא שכווי כ"כ רבנו יונה וכן הרא"ש שכתב שהלב נקרא שכווי בלשון המקרא, שע"י הלב אדם מבחין בין יום ללילה ומפני שתרנגול מבין ג"כ, קורין לתרנגול שכווי. [↑](#footnote-ref-1)
2. הברכות אלו על סדר העולם והנהגתו תוקנו כדי להשלים מאה ברכות בכל יום כדתניא (מנחות מג:) היה ר"מ אומר מאה ברכות חייב אדם לברך בכל יום שנאמר "ועתה ישראל מה ה' אלוהיך שואל מעמך" (דברים י,יב) (מה = מאה, פרש"י) ורב נטרונאי ריש מתיבתא דמתא מחסיא כתב שדוד המלך תיקן מאה ברכות בכל יום מפני שהיו מתים מאה נפשות מישראל ולא היו יודעים על מה היו מתים עד שחקר והבין ברוח הקודש ותקן לישראל מאה ברכות בכל יום. [↑](#footnote-ref-2)